Obvestilo o spremembi obvestila o začetku protidampinškega postopka za uvoz jeklenih koles s poreklom iz Ljudske republike Kitajske

(2019/C 111/13)

Komisija je 15. februarja 2019 objavila obvestilo o začetku protidampinške preiskave za uvoz jeklenih koles s poreklom iz Ljudske republike Kitajske (1) (v nadaljnjem besedilu: obvestilo z dne 15. februarja 2019). Komisija je bila nato obveščena, da je bila določena kategorija izdelkov, ki se uvršča pod opredelitev zadevnega izdelka, nenamerno opisana v seznamu izdelkov, izključenih z njegovega področja uporabe.

Komisija zato s tem obvestilom popravlja obvestilo z dne 15. februarja 2019, da bo odražalo dejansko področje uporabe sedanje preiskave. Dodatne informacije so na voljo v obvestilu k spisu, ki je na vpogled zainteresiranim stranem.

1. Izdelek v preiskavi

Seznam izključenih izdelkov iz oddelka 2 obvestila z dne 15. februarja 2019, v katerem je bilo navedeno naslednje:

„Izključeni so naslednji izdelki:

— jeklena kolesa: za industrijsko sestavljanje pedalno vodenih traktorjev, ki se trenutno uvrščajo v podštevilko 8701 10; vozil, ki se trenutno uvrščajo v številko 8703; vozil, ki se trenutno uvrščajo v številko 8704, z batnim motorjem z notranjim zgorevanjem na vžig s kompresijo (dieselskim ali poldieselskim), s prostornino cilindrov do vključno 2 500 cm3, ali z batnim motorjem z notranjim zgorevanjem na vžig s svečkami, s prostornino cilindrov do vključno 2 800 cm3; vozil, ki se trenutno uvrščajo v številko 8705,

— kolesa za cestna štirikolesa,

— pesto kolesa v obliki zvezde, vlivana v celem, jeklena,

— kolesa za motorna kolesa, posebej zasnovana za uporabo zunaj javnih cest (na primer, kolesa za kmetijske ali gozdarske traktorje, viličarje, tovorne vlačilce za letala, prekucnike (dumperje) za uporabo izven cestnega omrežja).“

se glasi:

„Izključeni so naslednji izdelki:

— jeklena kolesa za industrijsko sestavljanje pedalno vodenih traktorjev, ki se trenutno uvrščajo v podštevilko 8701 10,

— kolesa za cestna štirikolesa,

— pesto kolesa v obliki zvezde, vlivana v celem, jeklena,

— kolesa za motorna kolesa, posebej zasnovana za uporabo zunaj javnih cest (na primer, kolesa za kmetijske ali gozdarske traktorje, viličarje, tovorne vlačilce za letala, prekucnike (dumperje) za uporabo izven cestnega omrežja).“

2. Pojasnilo glede oznak KN

Sklic na zgolj informativne oznake KN in TARIC iz prvega odstavka oddelka 3 obvestila z dne 15. februarja 2019, v katerem je bilo navedeno naslednje:

„Izdelek, ki se domnevno uvaža po dampinških cenah, je izdelek v preiskavi s poreklom iz Ljudske republike Kitajske (‚zadevna država‘), trenutno uvrščen pod oznake KN ex 8708 70 99 in ex 8716 90 90 (oznake TARIC 8708709920, 8708709980, 8716909095, 8716909097). Oznake KN in TARIS so zgolj informativne.“

se glasi:

„Izdelek, ki se domnevno uvaža po dampinških cenah, je izdelek v preiskavi s poreklom iz Ljudske republike Kitajske (v nadaljnjem besedilu: zadevna država), trenutno uvrščen pod oznake KN ex 8708 70 10, ex 8708 70 99, ex 8716 90 90 (oznake TARIC 8708701080, 8708701085, 8708709920, 8708709980, 8716909095, 8716909097). Oznake KN in TARIC so zgolj informativne.“

3. Postopek

3.1 Pisna stališča

Vse zainteresirane strani, vključno s proizvajalci izvozniki, uvozniki ter zadevnimi uporabniki in njihovimi združenji, so vabljene, naj pisno predstavijo svoja stališča ter predložijo informacije in dokaze v zvezi z vključitvijo kategorije izdelkov iz oddelka 1 tega obvestila. Pripombe glede vključitve te kategorije izdelkov v protidampinško preiskavo, ki se je začela z obvestilom z dne 15. februarja 2019, morajo na naslov Komisije prispeti v 7 dneh od datuma objave tega obvestila v Uradnem listu Evropske unije.

Vse zadevne zainteresirane strani so vabljene, da se takoj, najpozneje pa v 7 dneh po objavi tega obvestila v Uradnem listu Evropske unije, javijo Komisiji ali po potrebi dopolnijo informacije, ki so jih že predložile po objavi obvestila z dne 15. februarja 2019.

Zlasti proizvajalci izvozniki so vabljeni, da po potrebi dopolnijo informacije, ki so jih predložili po objavi obvestila z dne 15. februarja 2019, ali da predložijo izpolnjeno Prilogo I in/ali Prilogo III k obvestilu z dne 15. februarja 2019. Izpolnjeni prilogi morata prispeti na naslov Komisije v 7 dneh od datuma objave tega obvestila v Uradnem listu Evropske unije.

Poleg tega so nepovezani uvozniki vabljeni, da po potrebi dopolnijo informacije, ki so jih predložili po objavi obvestila z dne 15. februarja 2019, ali da predložijo izpolnjeno Prilogo II k obvestilu z dne 15. februarja 2019. Izpolnjena priloga mora prispeti na naslov Komisije v 7 dneh od datuma objave tega obvestila v Uradnem listu Evropske unije.

Komisija lahko, če je to primerno, prilagodi vzorce.

Stališča in informacije, predloženi po zgoraj navedenih rokih, morda ne bodo upoštevani.

3.2 Zaslišanja

V skladu s členom 5(10) Uredbe (EU) 2016/1036 Evropskega parlamenta in Sveta (2) lahko zainteresirane strani pri Komisiji zaprosijo za zaslišanje v 15 dneh od datuma objave tega obvestila v Uradnem listu Evropske unije.

Časovni okvir za zaslišanja iz oddelka 5.7 obvestila z dne 15. februarja 2019 se za to preiskavo še vedno uporablja.

3.3 Druga postopkovna pravila

Vsa druga postopkovna pravila, navedena v oddelkih 5, 6, 7, 8, 9, 10, 11 in 12 obvestila z dne 15. februarja 2019, se za to preiskavo še naprej uporabljajo.

(1) UL C 60, 15.2.2019, str. 19.

(2) Uredba (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije (UL L 176, 30.6.2016, str. 21, kakor je bila nazadnje spremenjena z UL L 143, 7.6.2018, str. 1).